Gedagte vir die dag: Water en woestynFoto: pixabay.com Daarop het die Gees Jesus die woestyn ingelei om deur die duiwel versoek te word (Matteus 4:1) Jesus is gedoop (Matt. 3:16) en toe na die woestyn gelei om versoek te word. Hy het reguit van die water na die woestyn gegaan; reguit van die plek van verkwikking – na die plek waar Hy deur spot, twyfel, honger en dors gesaboteer is. In die water – die plek waar sy geloof versterk is, waar Hy aanvaar is en waar Hy sy opdrag ontvang het – het die woord van God óór Jesus gekom: “Hý is my geliefde Seun, ’n Kind so na my hart” (Matt. 3:17). En in die woestyn – die verlate plek van gevaar en vrees – het die Woord van God úit Hom gevloei: “Daar staan in die Skrif geskryf … Daar staan mos in die Skrif geskryf … ” (Matt. 4). Ons lewe lank sal dit gaan oor die water en die woestyn. Die lewe op aarde voordat die ewigheid vir ons aanbreek, is eintlik maar een lang reis deur die woestyn. Daarom moet ons onsself soveel moontlik en so dikwels moontlik deurdrenk met gebed, eredienste, aanspreeklikheidsvriendskappe en potgooie terwyl ons iewers heen ry. Ons moet verby onsself beweeg tot in die Woord. Sodat wanneer ons die water verlaat waar die Woord óór ons kom en ons terug is in die woestyn van kantoorpolitiek en skoolverpligtinge, die Woord ook úit ons sal vloei. Kragtig. Met oortuigingskrag en die diep gevestigde geloof wat nie afhang van omstandighede nie. Jesus, verkwik my sodat ek gereed sal wees vir die ongelyk paaie van die groot en wye vlaktes. Amen.